ב-16 באפריל, המיז עבר לתוכנית סמאקדאון במסגרת הסופרסטאר שייק-אפ. בתוכנית זו הוא שיתף פעולה עם המיזטראז', קווין אוונס וסמי זיין נגד סת' רולינס, פין באלור, ברון סטרומן, בובי לאשלי ובובי רוד. בקרב זה, הקבוצה שלו הפסידה, לאחר שהמיזטראז' בגדו בו, ובכך נגמרה השותפות ביניהם. המיז נכשל בניסיון שלו לזכות בפעם התשיעית באליפות הבין יבשתית, לאחר שהפסיד בקרב סולם לרולינס באירוע הרויאל ראמבל הגדול ביותר בערב הסעודית, בקרב השתתף גם פין באלור וסמואה ג'ו. בהמשך, הוא הפסיד לרולינס גם באירוע באקלאש. במאי, ניצח את מאט הארדי על הזכות להשתתף בקרב הסולם על חוזה הכסף בבנק אשר נערך באירוע כסף בבנק. לעומת זאת, בקרב עצמו באירוע, הפסיד. בחודשים הבאים המיז המשיך לאתגר את יריבו המושבע במשך שנים, דניאל בריאן. בריאן דחה את הצעותיו של המיז לקרב והתעלם מההקנטות שלו כלפיו, אך בסוף הסכים להתייצב מולו לקרב בסאמרסלאם, בו המיז ניצח. בעקבות אירועי סאמרסלאם, נחשף כי המיז ומאריס יתמודדו נגד דניאל בריאן ואשתו, ברי בלה, באירוע גיהנום בכלוב. באירוע זה, המיז ומאריס ניצחו, לאחר שמאריס הצמידה את בלה. לאחר מכן, המיז התמודד מול בריאן באירוע סופר שואו-דאון אשר נערך על אדמת אוסטרליה, כאשר המנצח זכה לקבל קרב עתידי על אליפות ה-WWE. בקרב זה ביניהם בריאן ניצח .